**CAPÍTOL XXVII**

E adara, bien segur, que hèi sheis ans dijà… N’èi pas jamèi enqüèra contat aquera istòria. Los companhs dont m’an tornat véder qu'èran estats bien contents de'm tornar véder viu. Qu’èri triste mès que'us didí : « Qu'es pr'amor de l'estadissa… »

Adara que'm sui un chic consolat. Que vui díder… pas tot a fèit. Mès que sèi bien que se n'es tornat au son planèta, pr'amon, a só salhit, n’èi pas trobat lo son còs. N’èra pas un còs tan pesuc… E qu’aimi le neit escotar les estelas. Qu'es com cinc cents milions d'esquiròts…

Mès atau que's passa quauquarré d’extraordinari. Le musèca qu’èi dessenhada preu prinçòt, qu’èi oblidat d’i ajustar le correja de cuèir ! N’aurà pas podut jamèi l’estacar au mauton. Lavetz que'm domandi : « Çò que s’es passat suu son planèta ? Hòrt possible lo mauton s'a minjat le flor… »

A còps que'm disi : « Non solide ! Lo prinçòt qu'embarra le flor totas neits devath lo son glòbe de veire, e gueita bien lo mauton… » Lavetz que sui urós. E totas les estelas que se n'arriden doçament.

D'auts còps que'm disi : « Un còp o l'aut qu'èm destroblats, e qu'es pro ! Qu'a oblidat, un desser, lo glòbe de veire, o lavetz lo mauton qu'es sortit shètz bruit pendent le neit… » Lavetz los esquiròts que's shanjan tots en lèrmas !…

Qu’es aquí un bien grand mistèri. Per vosauts qui aimatz tabé lo prinçòt, com per jo, arré de l’univèrs n’es parelh se, en quauque part, qui sap on, un mauton que ne conéishem pas e s'a, òc o non, minjat uu’ arròsa…

Espiatz lo cèu. Domandatz-ves : lo mauton òc o non s'a minjat le flor ? E veiratz com tot shanja…

E nada persona grana ne comprenerà pas jamèi qu'aquò a tant d’importència !